Imtella' Awwissu 23, 2020 - Aġġornata 23 Ta' Awwissu, 2020 6:41am Fuq il-faċċata tal-ġurnal ritratt ta' l-aħħar vittma tal-Coronavirus f'Malta, Godfrey Ellul ta' 72 sena li kien ħareġ mill-ħabs tlett xhur ilu, wara li kien ilu snin jiġġieled għall-parole minħabba li kien qed isofri minn marda terminali. Jidher li qabel ma tħalla joħroġ mill-ħabs, Godfrey Ellul kien iqatta' ġranet fis-sodda għax ma kienx jiflaħ. Jidher iżda li wara l-ġlieda għall-ħelsien mill-ħabs, Godfrey Ellul miet jumejn ilu wara li safa infettat bil-coronavirus. Storja oħra tgħid li skont stħarriġ li għamel il-ġurnal in-nies qegħdin jitilfu l-fiduċja għall-mod kif qed titmexxa s-sitwazzjoni tal-Covid 19 f'pajjiżna. Skont l-istħarriġ, minn 83 % li f'Mejju li għadda kienu qalu li huma pożittivi jew pożittivi ħafna għall-mod kif il-Gvern qed imexxi fuq is-sitwazzjoni Covid 19, issa din il-fiduċja niżlet għal 40%. 54% qed jgħidu li hemm bżonn ta' kontabilita' politika fuq kif qed titmexxa din is-sitwazzjoni. L-istħarriġ sar fost 388 persuna bejn il-Ħamis u l-Ġimgħa. It-Torċa. Storja fuq il-faċċata bit-titlu li jgħid 'Uliedna tilfu ċertu ħiliet." Il-ġurnal tkellem ma' diversi ġenituri li għandhom ulied b'diżabilita' li minħabba li waqfu diversi servizzi kawża tal-pandemija, qed jispiċċaw isofru minn tensjoni kbira, tant li waħda mill-ommijiet sofriet paralizi fil-wiċċ kawża tat-tensjoni. Ġenituri qalu li qed jispiċċaw jirrikorru għal servizzi privati, b'detriment finanzjajru bit-tama li ma jibqgħux jaraw lill-uliedhom sejrin lura. Storja oħra tgħid li l-qgħad f'pajjiżna issa qiegħed taħt l-4,000 persuna u dan minkejja d-diffikultajiet li qed tikkawża l-pandemija. Skont l-istatistika fl-aħħar għaxar ġimgat il-qgħad kompla jonqos, u li f'Awissu dan kien qed jimmarka kważi 3,800 persuna. Fuq il-faċċata wkoll rapport dwar l-aħħar aġġornament mediku dwar il-Covid 19 fejn ilbieraħ fiequ 47 persuna, u nstabu nfettati 31 persuna, fejn qed juri li l-ammont ta' nies infettati qiegħed reġa' nieżel. Il-Mument. Il-Kap tal-Partit Nazzjonalista Adrian Delia ilbieraħ fuq Net FM qal li fil-pajjiż qed jinħolqu l-ghettos u n-nies huma inkwitati. Dr Delia qal li qed tiżdied il-kriminalita, u l-familji Maltin huma nkwetati. Sostna li din mhix kwistjoni ta' razziżmu iżda hemm bżonn ta' proġetti ta' investiment u preżenza tal-forzi tal-ordni biex il-familji iħossuhom sikuri. Fuq il-faċċata wkoll storja li tgħid li l-operaturi tat-turiżmu jippontaw lejn il-Minsitru Julia Farrugia Portelli bħala ħatja għar-rovina fin-negozju. Rapport ieħor din id-darba b'intervista ma Dr Natasha Azzopardi Muscat, Direttur fl-għaqda dinjija tas-saħħa fl-Ewropa, fejn qed tgħid li meta wieħed jiġi biex jiftaħ l-iskejjel, importanti li t-trażmissjoni fil-komunita' tkun taħt kontroll, u l-appell li qed isir biex min hu vulnerabbli jieħu t-tilqima ta' kontra l-influwenza. Storja fuq il-faċċata b'rabta mal-qtil ta' Daphne Caruana Galizia, fejn dak li kien l-avukat difensur ta' Vincent Muscat magħruf bħala 'il-Koħħu', wieħed mill-akkużati għall-qtil, ċaħad li pprova jġiegħel lill-klijent tiegħu jirtira stqarrija li kien għamel f'April tas-sena 2018 fejn kien semma' lil Melvin Tehuma bħala l-intermedjarju fil-qtil ta' dan il-każ. Dr Arthur Azzopardi, huwa l-ex avukat difensur ta' Vincent Muscat u skont il-ġurnal, xahar qabel l-arrest ta' Theuma f'Novembru tas-sena li għaddiet, l-investigatur ewlieni Keith Arnaud informa lill-familja tal-Koħħu li dan kien qed ibiddel il-verżjoni li kien ta fuq Melvin Theuma. Storja oħra titratta l-interrogazzjoni ta' l-ex Prim Ministru Joseph Muscat din il-ġimgħa, fejn skont il-ġurnal, il-pulizija staqsiet lil Dr Muscat dwar diskussjoni fi grupp fuq il-Whatsapp mal-ex chief of staff tiegħu Keith Schembri u Yorgen Fenech. L-interrogazzjoni ta' Dr Muscat kienet ibbażata fuq stqarrija ta' Yorgen Fenech li Dr Muscat kien staqsieh jekk Keith Schembri kienx qed jissemma' fir-recordings ta' Melvin Theuma. Kullħadd Fuq il-faċċata rapport li jgħid li ġimgħa wara li xerred gidba sfaċċata u attakka lill-Gvern id-deputat Nazzjonalista Jason Azzopasrdi fl-aħħar ġranet injora għadd ta' mistoqsijiet li ntbagħtu lilu mill-ġurnal inkluż jekk hux lest jikkundanna lill-Gvern Nazzjonalsita li fis-sena 2005 kien approva t-tneħħija tal-interdizzjoni perpetwa lil Aldo Cutajar li din il-ġimgħa safa arrestat fuq frodi. Storja oħra din id-darba fuq is-sitwazzjoni tal-Covid 19, fejn skont l-għaqda dinija tas-saħħa it-trażmissjoni lokali tal-virus f'pajjiżna hija baxxa. Fuq il-faċċata l-ġurnal jinvestiga fuq il-qtil doppju tal-koppja Chrsi Pandolfino u Ivor Maciejowski f'tas-Sliema nhar it-Tlieta li għaddew, fejn skont il-ġurnal bħalissa l-investigazzjoni qegħda f'salib it-toroq. Il-Pulizija għadha għaddejja bit-tfittxija tat-tlett irġiel li wettqu l-qtil doppju. Storja oħra tgħid li minħabba l-Covid 19, mhu se jsiru ebda attivitajiet b'rabta ma' Jum l-Indipendenza organizzati mill-Partit Nazzjonalista. Illum Storja li qed tgħid li 200 negozju fl-ivjaġġar f'pajjiżna qed jgħidu li jekk is-sitwazzjoni ma titjiebx, dalwaqt se jibdew ifallu. Storja oħra din id-darba b'rabta ma' l-ex Prim Ministru Joseph Muscat fejn qal lill-ġurnal li mgħandu ebda diffikulta' li tiġi riveduta l-maħfra presidenzjali li kienet ingħatat meta hu kien Prim Ministru lil Melvin Theuma, l-allegat intermedjarju fil-qtil ta' Daphne Caruana Galizia.